Skaden rammer på et skidt tidspunkt.

Sebastian Hennebergs debut for Aalborg Håndbold blev vendt til et mareridt og udsigt til en langvarig skade. I torsdagens pokalkamp mod AJAX København måtte Aalborg Håndbolds nytilkomne bagspiller, Sebastian Henneberg, udgå efter et vrid i knæet. En MR-scanning har nu bekræftet holdets værste frygt: Korsbånd er revet over. 1/8-finalen var hans første officielle kamp for Aalborg Håndbold, og Sebastian Hennebergs debutsæson er dermed formentlig slut, før den for alvor nåede at starte. - Det er en forfærdelig nyhed, og det er næsten ikke til at bære. Ovenpå en mindre ankeloperation forud for denne sæson har han kæmpet indædt for at komme op i gear, og han var tæt på at være tilbage på sit vanlige niveau. Jeg ved, at han er en rigtig fighter, og han nok skal komme stærkt tilbage - og vi vil som klub hjælpe ham på alle tænkelige måder med genoptræningen, siger direktør Jan Larsen. - Det er virkelig en hård pille at sluge. Jeg havde sådan glædet mig til at vise mig frem i Aalborg Håndbold og hjælpe holdet med at opnå store resultater. Nu skal jeg lige have ro på de kommende uger frem mod operationen, og så er jeg ellers klar til at tage benhårdt fat på genoptræningen, så jeg hurtigst muligt kan komme tilbage på banen igen, siger Sebastian Henneberg.